**1/2/2010**

**Nr 1/2010**

**Nr 1/2010

WiPC - Komitéen for Fengslede Forfattere 50 år**Internasjonal PENs Komité for Fengslede Forfattere, Writers in Prison-komitéen (WiPC), markerer i år 50-års arbeid for forfulgte og fengslede forfattere over hele verden under slagordet "Because Writers Speak their Minds".  I forbindelse med den internasjonale kvinnedagen 8. mars, fokuserte vi på 14 kjente, kvinneskjebner som komitéen har arbeidet med gjennom sine 50 års virksomhet.  Detaljer finner du på våre hjemmesider.

Selve jubileumsmarkeringen her i Norge vil først finne sted til høsten, men hovedkvarteret i London og flere sentere rundt i verden, benytter denne anledningen til å fokusere på jubiléet gjennom hele 2010, blant annet på sine nettsider (<http://www.internationalpen.org.uk/>).

**Oversatte dager**I disse dager arrangeres "Oversatte Dager", Norsk Oversetterforenings store arrangement med fokus på oversatt litteratur, på Litteraturhuset i Oslo.  Norsk PEN er samarbeidspartner og programansvarlig på to av arrangementene: En presentasjon av det digitale biblioteket "Diversity" v/Bente Christensen og Jasminka Markovska (11.03 kl 15.00-17.00 i Nedjma) og en samtale mellom Musa Mutaev og hans norske oversetter Alf B.Glad med innslag fra en fortellerteaterforestilling basert på Mutaevs tekster med Eva Maria Aagaard (13.03. fra kl. 19.00 i Wergeland).

**Tunisian Monitoring Group (TMG) lanserer omfattende EU-prosjekt**Etter flere års arbeid er nå kontrakten med EU ifm. en søknad om midler som ble sendt inn første gang i 2005, omsider undertegnet.  I tillegg er det oppnådd supplerende støtte fra andre kilder.  Midlene gjør det mulig å trappe opp Tunisia-arbeidet med et tre-årig prosjekt der hovedfokus vil være:
·    Det juridiske: Tilfeldig varetektsfengsling, administrative sanksjoner for å kneble dissidenter og myndighetenes motarbeiding av et uavhengig rettsvesen
·    Restriksjoner på forsamlingsfrihet for fredelige møter og retten til å etablere nye, "lovlige" organisasjoner
·    Sensur av bøker, tidsskrifter, aviser og internet

Denne omfattende kampanjen ble presentert på et to-dagers møte i Marocco i februar 2010.

**Danmark får tre nye fribyer - og en fri-øy**I en pressemelding fra det danske Kulturministeriet 1. mars, bekjentgjøres etableringen av tre danske fribyer (Fredriksberg/København, Odense og Århus), samt en fri-øy (Fanø).  Våre kolleger i Dansk PEN har arbeidet lenge for en dansk fribyetablering og det er all grunn til å gratulere.  Den danske regjeringen har nå bidratt til å sørge for en dansk fribyetablering gjennom nødvendige lovendringer, samt bevilgning av 2 millioner kroner i støtte til fribyene.

**Er du fornøyd med Norsk PEN?**Dette spørsmålet stillte vi alle våre medlemmer med e-post tidligere i vinter.  Tilbakemeldingene har vært meget positive, men det er stor enighet om at Norsk PEN kan bli mer synlig i offentligheten, og særlig i mediene.  Over to tredeler av de ca. 10% av medlemmene som svarte på undersøkelsen påpeker dette, og vi har mottatt mange konstruktive og interessante forslag på hvordan vi kan bli mer synlige.  Styret tar med seg alle disse innspillene til sitt internseminar nå i mars og kommer tilbake med mer informasjon om nye tiltak på årsmøtet 27. april.

**IRAN-appell på nettet**Flere internasjonale ytringsfrihetsorganisasjoner har tatt initiativ til en omfattende kampanje for å få frigitt fengslede forfattere, journalister og bloggere i Iran.  Et opprop ligger ute på Norsk PENs hjemmesider, og det er mulig å slutte seg til dette fram til 20. mars.  Oppropet ligger på denne lenken: <http://www.oursocietywillbeafreesociety.org/>

**Austenå skriver Rushdiebok**Styremedlem Ann-Magrit Austenå har påtatt seg oppdraget med å skrive en bok om den norske Rushdiekomitéens arbeid.  Dette er et prosjekt Norsk PEN har hatt ønske om å realisere i flere år, blant annet fordi vi, ved nedleggelsen av Norsk Forum for Ytringsfrihet i 2001, "arvet" restbeholdningen på komitéens konto.  Tanken har hele tiden vært å få utarbeidet en rapport eller Hvitbok om arbeidet, men Austenås bokprosjekt vil gå lenger enn det.  Hun vil trekke linjer fra komitéarbeidet til dagens debatter om karikaturer, hijab-forbud og religiøs intoleranse.  Norsk PEN er oppdragsgiver, CappelenDamm er utgiver og boka ventes å foreligge våren 2011.

**Årsmøtet 2010**Norsk PENs årsmøte finner sted på Litteraturhuset (Amalie Skram) i Oslo, tirsdag 27. april kl 17.00.  Som vanlig blir det en lukket, formell del den første timen, der vi blant annet gjennomgår årsmelding og regnskap.  Til den åpne delen kl 18.00 har vi invitert Kai Eide som, i en samtale med vår nestleder of Afghanistanekspert Elisabeth Eide, vil fortelle den dramatiske historien om hvordan han bisto den tidligere dødsdømte, afghanske journalisten Sayed Pervez Kambakhsh, slik at han slapp ut av fengsel og ut av Afghanistan i fjor høst.